Head Instituutide direktorid, õppejuhid ja statistikapaketi SPSS kasutajad.

Pöördun teie poole, kuna mitmel põhjusel tuleb samme astuda Ülikoolis kasutuses olevate SPSS tarkvara litsentside edasise tõrgeteta töö tagamiseks.

Praegu on ülikoolis kokku ostetud üle 200 SPSS tarkvara litsentsi. Täpne nimekiri, kus on litsentside arvud toodud instituutide kaupa, on veebis aadressil: www.tlu.ee/~katrin/SPSS (samalt aadressilt leiate ka käesoleva kirja koopia). 

Tuletan meelde, et litsentsid on hangitud paljude aastate jooksul mitmete eraldi ostudega ning oluline on see, et iga allüksus on oma litsentside eest maksnud oma vahenditest. Seetõttu pole ülikoolil n.ö vabasid litsentse, mida saaksid kasutada uued huvilised. Erandiks on IT osakonnale kuuluvad litsentsid, mis on installeeritud kõigile ülikooli liikmetele (s.h õppejõud ja teadurid) vabaks kasutuseks mõeldud arvutiklassis S-338.

Probleemne on hetkel olukord seetõttu, et meil olemasolevad SPSS tarkvara versioonid (11.0 ja 14.0) ei tööta enam uue Windowsi (Windows 7 ja edasised) keskkonnas. Teiseks, on kahjuks kujunenud olukord, kus osad kasutajad, kes on SPSS 14.0 versiooni soetanud, ei saa seda kasutada, kuna praegune litsentsihaldamise süsteem on kohmakas nii võimaluste poolest, mida pakub müüja, kui ka selle poolest, et meil on väga suur hulk litsentse ühe ja sama võtmega aktiveeritavad, mis tähendab, et võtit on lihtne kuritahtlikult kasutada.

Teoreetiliselt (st müüja pooltpakutud kirjelduse alusel) oleks kõige parem lahendus üleminek võrguversioonile, kuid TLÜ IT osakond katsetas võrguversiooni väga põhjalikult ning on seisukohal, et see on ebaturvaline (võimaldaks pahatahtlikel kasutajatel meie arvutivõrgus väga tõsiseid probleeme tekitada). Seepärast pakume SPSS esindajaga kooskõlastatult välja kompromisslahenduse, mis meie olukorda peaks oluliselt parandama.

SPSS tarkvara müüja on meile teinud uuenduste ostmiseks mistahes olemasolevalt versioonilt versioonile SPSS 18.0 sooduspakkumise, mille kohaselt ühe litsentsi uuenduse hinnaks on 225 EUR. 

Ka litsentside juurde ostmiseks olen küsinud pakkumist, kuid täpne hind sõltub sellest, kui palju täiesti uusi litsentse me kõigi instituutide peale kokku ostame. Kui kokku ostame vähemalt 10 uut litsentsi, siis oleks hind 450 EUR ühe litsentsi kohta, mis on võrreldes SPSS tarkvara tavamüügi hindadega väga soodne.

Hinna võrdluseks peab arvestama, et akadeemilise asutuse hind SPSS Base mooduli ostuks on 700 EUR. Meile pakutud uuenduse ja uute litsentside ostu hind sisaldab 
SPSS Base + 8 moodulit (Licenses including the following modules: SPSS Base, Tables, Regression Models, Advanced Models, Categories,   Conjoint, Trends, Missing Value Analysis and Exact Tests), sest ainult Base moodulist ei piisa reeglina ka tavakasutajale ja senised ostud oleme teinud just sellise tarkvarapaketi jaoks.

Palume kõigil instituutidel otsustada, kas ja kui mitmele olemasolevale litsentsile instituut soovib uuenduse osta ning kas soovite juurde osta ka täiesti uusi litsentse. Otsuse juures on vaja arvestada alljärgnevate tingimustega:

1.	Kui versiooniuuendust ei osteta, siis SPSS 14.0 töötab edasi neis arvutites, kus ta praegu töötab, kuid kui arvutis uuendatakse operatsioonisüsteem või kui arvutis tekib rike, mis nõuab tarkvara uuendamist või kui kasutaja soovib arvutit vahetada vms, siis uuesti ta oma arvutis SPSS 14.0 versiooni uuesti aktiveerida ei saa.

2.	Kui versiooniuuendust ei osteta, siis saab vana Windowsi (Windows 7 eelsed versioonid) kasutavate arvutite puhul probleemide tekkimisel versiooniga SPSS 14.0 tagasi minna versioonile SPSS 11.0, mille aktiveerimise süsteem on paindlikum kui SPSS 14.0 puhul.

3.	Kõik instituudid, kes otsustavad osta versiooniuuenduse kõigile või osadele oma litsentsidele, saavad edaspidi uuendatud litsentside jaoks (SPSS 18.0) oma võtme, mis ei ole teiste üksustega jagatud ning peaks seeläbi tagama olukorra, et ostetud tarkvara n.ö kaotsi ei lähe.

4.	Uuendatud litsentside puhul võib instituut ise otsustada, kas ta haldab oma instituudile kuuluvat SPSS 18.0 tarkvara ise või soovib seda teenust IT osakonnalt.

5.	Uuendatud litsentsid (SPSS 18.0) ostame tingimusega, et tarkvara saab kasutada ajas piiramatult st nii kaua kui selleks soovi on; teiselt poolt on aga tarkvara aktiveerimise süsteem selline, et juba kord aktiveeritud litsentsi uuesti installeerimiseks ja aktiveerimiseks (nt peale arvutiriket või selleks, et anda tarkvara ühelt kasutajalt teisele, vms) peab ülikool paluma müüja esindajalt selleks luba. Kogemus näitab kahjuks, et nad on väga tõrksad seda lubama. 
Sellest lähtuvalt tuleb arvestada, et TLÜ IT osakond teeb küll kõik endast oleneva tarkvara uuesti aktiveerimise võimaldamiseks õnnetusjuhtumite korral või kui arvuti vananemise tõttu on vaja osta uus, kuid kasutajad peavad teadma, et tarkvara ühest töökorras arvutist teise tõstmine ei ole võimalik.

Oleme tarkvara müüjaga kokku leppinud, et saame tarkvara litsentside uuendusi ja uusi litsentse osta instituutide kaupa. See annab juurde paindlikkust otsuste tegemise aja suhtes ning muudab ostude organiseerimise raamatupidamise poolest tunduvalt lihtsamaks kui seniste ostude puhul, kus meil on olnud kõigi üksuste peale üks ühine arve. 

Samas on tarkvara müüja seadnud oma hinnapakkumise kehtivuse ajaks 10.september 2010, mis tähendab, et kõik huvitatud üksused peaksid oma otsused tegema enne seda tähtaega ja mulle e-kirja teel (katrin.niglas@tlu.ee) teada andma, mitu uuendust ning mitu uut litsentsi nad osta tahavad. Kuigi oleme kohe-kohe jõudmas puhkuste perioodi, on mul palve, et need üksused, kes plaanivad osta täiesti uusi litsentse, annaks sellest mulle teada nii ruttu kui võimalik, sest kui meil ei ole ülevaadet, kas saame Ülikooli peale kokku rohkem kui 10 uue litsentsi ostmise soovi, siis ei tea ka, kas saame soodsama hinnaga osta.

Lõpetuseks tuletan veelkord meelde, et info olemasolevate litsentside kohta leiate aadressilt: www.tlu.ee/~katrin/SPSS.

Lugupidamisega,

Katrin Niglas
Andmeanalüüsi professor
Informaatika instituut
Katrin.Niglas@tlu.ee